103.ΑΠΟΦΑΣΗ ΥΠΟΥΡΓΟΥ ΣΥΓΚΟΙΝΩΝΙΩΝ Αριθ. 15915 της 6 Σεπτ./8 Νοεμ. 1982 (ΦΕΚ Β' 891) Ειδικά ραδιοδίκτυα σε ταξί. Έχοντας υπόψη: 1.Τις διατάξεις του Ν.Δ. 1244/1972 "περί λειτουργίας ερασιτεχνικών και πειραματικών σταθμών ασυρμάτου, ειδικών ραδιοδικτύων και ιδρύσεως υπηρεσίας ελέγχου ραδιοεκπομπών". 2.Τις διατάξεις του Π.Δ. 271/76 κανονιστικού του Π.Δ. 1244/72. 3.Τα από 21.9.1981 πρακτικά υπηρεσιακής σύσκεψης για την χορήγηση αδειών λειτουργίας ειδικών ραδιοδικτύων. 4.Την ανάγκη εξυπηρέτησης όλων ανεξαίρετα των συλλογικών επαγγελματικών φορέων σε συνάρτηση με το διαθέσιμο ραδιοηλεκτρικό φάσμα συχνοτήτων για τα ειδικά ραδιοδίκτυα. 5)Την αριθ. 8715/82 κοινή απόφαση του Πρωθυπουργού και Υπουργού Συγκοινωνιών, για την ανάθεση αρμοδιοτήτων στους Υφυπουργούς Συγκοινωνιών, αποφασίζουμε: Καθορίζουμε τα της χορήγησης αδειών λειτουργίας για τα ειδικά ραδιοδίκτυα σε ταξί όπως παρακάτω: 1.Οι όροι λειτουργίας και τα τεχνικά χαρακτηριστικά των συσκευών υπάγονται στις διατάξεις του τεχνικού κανονισμού των ειδικών ραδιοδικτύων. 2.Εκτός από τις πόλεις των Αθηνών, του Πειραιά και της Θεσσαλονίκης για τις οποίες θα υπάρξει ειδικότερη ρύθμιση, για όλη την υπόλοιπη Ελληνική Επικράτεια ισχύουν τα παρακάτω: 2.1.Σε κάθε πόλη - πρωτεύουσα Νομού ή Επαρχίας δίνεται μία και μόνη άδεια λειτουργίας ειδικού ραδιοδικτύου για την εξυπηρέτηση επικοινωνιακών αναγκών των ιδιοκτητών ταξί με τον γενικό τίτλο "Ραδιοταξί …… (όνομα της πόλης). Στην άδεια αυτή έχουν δικαίωμα να εντάσσονται όλα τα συλλογικά όργανα που εκπροσωπούν ιδιοκτήτες ταξί (συνεταιρισμοί, σύλλογοι, σωματεία, σύνδεσμοι κλπ. ή εταιρείες) που εδρεύουν στην πόλη. 2.2.Στην άδεια λειτουργίας του ειδικού ραδιοδικτύου καταχωρούνται, κατά σειρά προτεραιότητας, σύμφωνα με την ημερομηνία υποβολής της αίτησης και κάτω από τον γενικό τίτλο "Ραδιοταξί …….", όλοι οι προαναφερόμενοι συλλογικοί φορείς. 2.3.Δικαίωμα υποβολής αίτησης για την χορήγηση άδεια λειτουργίας ειδικού ραδιοδικτύου για ταξί έχουν μόνο τα στην παρ. 2.1. αναφερόμενα συλλογικά όργανα που εκπροσωπούν ιδιοκτήτες ταξί. Σελ. 226,674(α) Τεύχος Ζ51 - Σελ. 112 2.4.Το ειδικό ραδιοδίκτυο θα λειτουργεί με ένα δίαυλο όταν οι εγκατεστημένες συσκευές που λειτουργούν είναι μέχρι και 150. Από 151 μέχρι και 300 εγκατεστημένες συσκευές, χορηγείται και δεύτερος δίαυλος στο ίδιο πάντα ειδικό ραδιοδίκτυο του οποίου οι σταθμοί βάσης τοποθετούνται στον ίδιο χώρο. Για περισσότερες από 300 εγκατεστημένες συσκευές χορηγείται και τρίτος δίαυλος αποκλειομένης της περίπτωσης χορήγησης τέταρτου δίαυλου. 3.Η κοινή εκμετάλλευση του ραδιοδικτύου από τους διάφορους συλλογικούς φορείς θα πραγματοποιείται με μία τριμελή ή πενταμελή Επιτροπή κατά την κρίση των συλλογικών φορέων που μετέχουν στο ραδιοδίκτυο. 3.1.Ο κάθε συλλογικός φορέας που θα συμμετέχει στην κοινή εκμετάλλευση του ραδιοδικτύου μπορεί να ορίζει αντίστοιχα για την Επιτροπή και υπεύθυνους για την αντιπροσώπευσή του. 3.2.Ο αριθμός των αντιπροσώπων κάθε συλλογικού φορέα στην Επιτροπή κοινής εκμετάλλευσης του ραδιοδικτύου ορίζεται ανάλογα με τον αριθμό των χειριστών ραδιοτηλεφώνου που διαθέτει ο φορέας στο ραδιοδίκτυο. 3.3.Η Επιτροπή θα εξουσιοδοτείται από τα αντίστοιχα συλλογικά όργανα τόσο για την οικονομική διαχείριση (έξοδα λειτουργίας και εγκατάστασης, τέλη προς τον ΟΤΕ, κλπ.) του ραδιοδικτύου όσο και για την τήρηση των όρων λειτουργίας του. 3.4.Η διαχείριση του ραδιοδικτύου κοινής εκμετάλλευσης από την Επιτροπή θα γίνεται βάσει Κανονισμού λειτουργίας, που θα συντάσσεται από τα αντίστοιχα προεδρεία των ενδιαφερομένων συλλογικών φορέων. 3.5.Για την χορήγηση της άδειας λειτουργίας του ραδιοδικτύου θα υποβάλλονται στο Υπουργείο Συγκοινωνιών, μαζί με τα υπόλοιπα δικαιολογητικά που προβλέπει ο Νόμος, και κεκυρωμένα αντίγραφα των εξουσιοδοτήσεων των συλλογικών φορέων για την Επιτροπή. 3.6.Η Επιτροπή θα ενεργεί κάθε είδους αλληλογραφία ή παραστάσεις με τις Δημόσιες Δημοτικές ή άλλες κρατικές υπηρεσίες. 4.Κάθε χειριστής του ειδικού ραδιοδικτύου που επιθυμεί τη σφράγιση της ασυρματικής του συσκευής είναι υποχρεωμένος να καταβάλλει στη διαχειριστική Επιτροπή του ραδιοδικτύου τα έξοδα που του αναλογούν μέχρι την ημερομηνία σφράγισης της συσκευής του. 5.Οι μέχρι σήμερα εκδοθείσες άδειες λειτουργίας ειδικών ραδιοδικτύων σε συλλογικούς φορείς ιδιοκτητών ταξί υπάγονται στις ρυθμίσεις αυτής της απόφασης. 1.Ε.γ.102 «Επιβατικά αυτοκίνητα (Δημόσιας και Ιδιωτικής Χρήσης)

[Source: greek_legal_code_raptarchis | Tokens: 3941]